Արարատ Գյուլբանգյան

Արարատ Սմբատի Գյուլբանգյան (փետրվարի 4, 1961(1961-02-04), Կիրովական, Հայկական ԽՍՀ, ԽՍՀՄ), հայ արձակագիր, Հայաստանի գրողների միության անդամ։


== Կենսագրություն ==
Ծնվել է 1961 թվականի փետրվարի 4-ին Կիրովական քաղաքում զինվորականի ընտանիքում։ 1968-1978 թվականներին սովորել է Կիրովականի՝ Րաֆֆու անվան թիվ 19 միջնակարգ դպրոցում։ 1978-1979 թվականներին սովորել է Կիրովականի թիվ 6 պոլիտեխնիկական ուսումնարանում՝ փականագործի մասնագիտությամբ։ 1979-1981 թվականներին ծառայել է ԽՍՀՄ բանակում (Կիևում և Դնեպրոպետրովսկում)։ 1982-1983 թվականներին աշխատել է Կիրովականի քիմիական կոմբինատում։ 1983-1987 թվականներին սովորել է Կիրովականի պետական մանկավարժական ինստիտուտի բանասիրական ֆակուլտետի «Հայոց լեզու և գրականություն» բաժնում։
1995-2005 թվականներին աշխատել է Ազգային ռադիոյի Վանաձորի մասնաճյուղի «Հյուսիսային ալիք» ռադիոկայանի խմբագրությունում՝ որպես հաղորդաշարերի խմբագիր։
1995 թվականից Հայաստանի գրողների միության անդամ է։
1996-1997 թվականներին հրատարակել է «Բժշկություն Ձեզ համար» ամսաթերթը։
2002 թվականին դարձել է Հայաստանի ժուռնալիստների միության անդամ։
2002 թվականին հիմնադրել է «Հրաշամանուկ» մանկապատանեկան պարբերաթերթը՝ լինելով վերջինիս գլխավոր խմբագիրը։


== Գրական գործունեություն ==

Առաջին անգամ գրական մամուլում տպագրվել է 1989 թվականին. «Գարուն» ամսագրի թիվ 8 համարում տպագրվել են հեղինակի երկու պատմվածքները՝ «Վկայություն» և «Բարության սենյակ»։ Ընդ որում՝ ստեղծագործությունները տպագրման է ներկայացրել «Գարուն» ամսագրի արձակի բաժնի պատասխանատու Վազգեն Զավենի Սարգսյանը։
Տպագրվել է «Գարուն», «Գրական թերթ», «Նարցիս», «Նորք», «Երկունք», «Գրանիշ» «Անդին» գրական մամուլում։
Հեղինակի ստեղծագործություններից մեկը՝ «Կարկանդակներ վարչապետի համար» վերտառությամբ, 1998 թվականին տպագրվել է «Առավոտ» օրաթերթում։
1999-2001 թվականներին հիմնադրել և տպագրել է «ROCK ակումբ» երիտասարդական-երաժշտական պարբերաթերթը, որը հայկական մամուլի մեջ առաջինն էր իր բնույթով։
1999-2001 թվականների ընթացքում բազմիցս կազմակերպել է համահայկական ռոք փառատոններ՝ համագործակցելով ժամանակի հանրահայտ ռոք խմբերի հետ, այդ թվում՝ «Լավ Էլի», «Բամբիռ», «Սարդ», «Delis» և այլն։
2001-2002 թվականներին Հայաստանյայց Առաքելական Սուրբ Եկեղեցու Գուգարաց թեմի առաջնորդ Տեր Սեպուհ եպիսկոպոս Չուլջյանի հովանավորությամբ արձակագիր Արարատ Գյուլբանգյանը և բանաստեղծ-թարգմանիչ Խորեն Գասպարյանը հիմնադրեցին «Հայրենիք և եկեղեցի» ամսաթերթը։
Արարատ Գյուլբանգյանի հոդվածներից մեկը՝ «Մեր հոգսերի ձմեռը» վերնագրով, տպագրվել է Մխիթար Սեբաստացի կրթահամալիրի պաշտոնական կայքէջում։
«Ես՝ յուրաքանչյուրս» գրքում բանաստեղծ-թարգմանիչ Խորեն Գասպարյանը գրախոսական է գրել Արարատ Գյուլբանգյանի «301 գրամ» գրքի մասին։
2010 թվականին «301 գրամ» պատմվածքը տպագրվել է «Հայկական ժամանակ» օրաթերթում։


=== Հրատարակված գրքեր ===
1994 թվականին տպագրվել է հեղինակի առաջին գիրքը՝ «Կենսատարածք» վերնագրով։
2004 թվականին տպագրվել է երկրորդ գիրքը, որը կոչվում է «Պատերազմի քմահաճույքները»։
2011 թվականին տպագրվել է երրորդ գիրքը՝ «301 գրամ» վերնագրով։


== Պարգևներ ==
2011 թվականին արժանացել է ՀՀ մշակույթի նախարարության ոսկե մեդալի։


== Տես նաև ==
Հայաստանի գրողների միության անդամների ցանկ


== Ծանոթագրություններ ==


== Արտաքին հղումներ ==
ՀԳՄ անդամ Արարատ Գյուլբանգյան
«301 գրամ»
Սիրո ձեր ժամանակը։ (Վանաձորցի 22 հեղինակների արձակ ստեղծագործություններ) / Խմբ. խորհուրդ՝ Մ.Միկոյան (նխգ.), Խ. Գասպարյան, Ա. Գյուլբանգյան.
«301 գրամ» Արարատ Գյուլբանգյան
Վանաձոր քաղաքի մտավորականների կոչը Archived 2020-09-20 at the Wayback Machine.
«ԱՐՁԱԿ 2011» լավագույն պատմվածքի մրցույթի հաղթողները
Գրողի ձայնը